Si davuelzarà ai 25 di Zenâr a Corti il congrès che al puartarà ae nassite di Corsica Libera, il gnûf sogjet politic che al ponte a meti adun lis diviersis animis dal indipendentisim cors. Dut câs, dut il mês di Zenâr al è fis di incuintris operatîfs che a coventin par preparâ il congrès che al puartarà sot di une bandiere uniche Corsica Nazione Indipendente, U Rinnovu, Anc-Psi, e Strada Dritti. Intant di une conference stampe par fâ il pont sul procès di unificazion, a son ancje stâts ricuardâts i ponts di fonde dal gnûf sogjet politic, ven a dî: promovi i dirits storics dal popul cors; difindi e svilupâ teritori, culture e lenghe corse; pontâ suntun svilup economic che al rispieti la justizie sociâl e i ecuilibris ecologjics de isule; tignî salde la solidarietât cu lis diviersis formis di lote nazionâl e cui presonîrs politics. Chest percors al ven cjalât di bon voli ancje dal FLNC (Front di Liberazion Nazionâl Cors – Union dai combatents) come che si pues capî di un comunicât uficiâl dât fûr ai 5 di Zenâr, là che il moviment armât al à ancje rivendicât lis azions fatis tai ultins sîs mês. Si trate di 14 atentâts indreçâts ducj cuintri di struturis residenziâls o di aziendis acusadis di “colonizâ” la isule o ben di “speculazion” o di “monopoli economic”. Intant, sul front politic, a van indenant ancje lis ativitâts dai partîts autonomiscj, tant che A Chjama Naziunale, par imbastî gnûfs sogjets politics pes elezions teritoriâls dal 2010.
Font: Corse Matin, 06/01/09; Rinnovu, 05/01/09; Alta Frequenza, 05-12/01/09
fur_Latn ita_Latn